ไทยประสบความสำเร็จในการแก้ไขปัญหาหมอกควันในพื้นที่ภูมิภาคลุ่มน้ำโขง
นายอรรถพล เจริญชันษา อธิบดีกรมควบคุมมลพิษ กล่าวถึงมาตรการรับมือปัญหาหมอกควันข้ามแดน ว่า แม้ฤดูกาลไฟป่าของประเทศไทยจะผ่านพ้นไปแล้ว แต่ประเทศไทยอาจได้รับผลกระทบจากช่วงหน้าแล้งของภูมิภาคอาเซียนตอนใต้ของไทยตั้งแต่มาเลเซีย สิงคโปร์ อินโดนีเซีย รวมถึงตอนบนในภูมิภาคลุ่มน้ำโขง ที่มีโอกาสเกิดไฟป่าในพื้นที่ป่าพรุ จนก่อให้เกิดส่งผลหมอกควันข้ามแดนประเทศไทยได้มีการการดำเนินงานภายใต้ข้อตกลง หมอกควันข้ามแดนในภูมิภาคอาเซียน 10 ประเทศ และมีการประชุมรัฐมนตรีสิ่งแวดล้อมร่วมกันเป็นประจำทุกปี โดยในปีนี้จัดขึ้นระหว่างวันที่ 4-5 กรกฎาคมที่ผ่านมา มีการหารือถึงมาตรการรับมือสถานการณ์ภัยแล้ง รวมถึงหมอกควันในประเทศมาเลเซีย สิงคโปร์ อินโดนีเซีย ตั้งแต่เดือนกรกฎาคม-เดือนตุลาคมนี้ ผลการแก้ไขปัญหาหมอกควันในพื้นที่ภูมิภาคลุ่มน้ำโขง ดำเนินการสำเร็จตามเป้าหมาย สามารถลดปริมาณจุดความร้อน หรือ Hot Spot ได้มากกว่าร้อยละ 20 ขณะที่ประเทศไทยรายงานว่าตลอดระยะเวลา 2 ปี ที่ผ่านมาได้ดำเนินการจนประสบความสำเร็จ สามารถควบคุมการลุกไหม้ของไฟในพื้นที่ป่าพรุในพื้นที่ใต้ได้ ซึ่งเป็นสาเหตุหลักที่ก่อให้เกิด PM 2.5 จึงไม่ส่งผลกระทบต่อปัญหาหมอกควันข้ามแดน อย่างไรก็ตาม ปัจจุบันประเทศไทยเข้มงวดมากขึ้นในการแก้ไขปัญหา PM 2.5โดยปรับค่ามาตรฐานค่าฝุ่นละอองขนาดเล็กเฉลี่ยรายวัน จาก 50 ไมโครกรัมต่อลูกบาศก์เมตร มาเป็น 37.5ไมโครกรัมต่อลูกบาศก์เมตร จึงต้องขอความร่วมมือทุกภาคส่วนร่วมมือกันลดการกิจกรรมที่ก่อให้เกิดฝุ่นควันที่ไม่จำเป็นโดยเฉพาะในช่วงเดือนพฤศจิกายน -กุมภาพันธ์ของทุกปี อธิบดีกรมควบคุมมลพิษ  ยังเปิดเผยถึงสาเหตุการเกิดปัญหาไฟไหม้ป่าพรุของแต่ละประเทศด้วย ว่า เกิดจากประเทศอินโดนีเซียที่มีพื้นที่ป่าพรุที่เกิดจากไฟใต้ดิน ซึ่งเป็นการไหม้คุกรุ่นก่อให้เกิดหมอกควันเป็นจำนวนมากจนกระทบกับประเทศเพื่อนบ้าน ซึ่งมีการให้สัตยาบันในการร่วมมือแก้ไขปัญหา รวมถึงมีการตั้งศูนย์แจ้งเตือนภายในภูมิภาค เพื่อให้ทุกประเทศรับทราบข้อมูลที่ตรงกันเพื่อแก้ไขปัญหาได้เป็นไปในทิศทางเดียวกัน